IZVEDBENI SKLEP KOMISIJE

z dne 26. avgusta 2021

o popravku Izvedbenega sklepa (EU) 2020/2182 o določitvi končnega uvoznega odgovora v imenu Unije glede prihodnjega uvoza nekaterih kemikalij v skladu z Uredbo (EU) št. 649/2012 Evropskega parlamenta in Sveta

(2021/C 348 I/02)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) ter zlasti drugega in tretjega pododstavka člena 13(1) Uredbe,

po posvetovanju z odborom, ustanovljenim s členom 133 Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (2),

ob upoštevanju naslednjega:

(1) Pri preverjanju sta bili ugotovljeni dve napaki v Izvedbenem sklepu Komisije (EU) 2020/2182 (3), s katerim je bila spremenjena tudi Priloga k Izvedbenemu sklepu Komisije z dne 15. maja 2014 (4).

(2) Izvedbeni sklep Komisije z dne 15. maja 2014 je vseboval le eno prilogo. Člen 2 Izvedbenega sklepa (EU) 2020/2182 se pomotoma sklicuje na Prilogo II k Izvedbenemu sklepu z dne 15. maja 2014.

(3) Uvozni odgovor za azinfos-metil iz Priloge k Izvedbenemu sklepu Komisije z dne 15. maja 2014 pomotoma ni bil vključen v Prilogo II k Izvedbenemu sklepu (EU) 2020/2182 in je bil tako črtan iz Priloge k Izvedbenemu sklepu Komisije z dne 15. maja 2014. Črtanje uvoznega odgovora za azinfos-metil iz Priloge k navedenemu izvedbenemu sklepu ni bilo namerno, zato bi ga bilo treba ponovno vstaviti v navedeno prilogo.

(4) Izvedbeni sklep (EU) 2020/2182 bi bilo zato treba ustrezno popraviti.

(5) Ker se Izvedbeni sklep (EU) 2020/2182 uporablja od 18. decembra 2020, bi se moral tudi njegov popravek uporabljati od navedenega datuma, saj ne bi smelo biti dvoma o nadaljnji in neprekinjeni veljavnosti uvoznega odgovora za azinfos-metil –

SKLENILA:

Člen 1 Člen 2 Izvedbenega sklepa Komisije (EU) 2020/2182 se nadomesti z naslednjim: „Priloga k Izvedbenemu sklepu Komisije z dne 15. maja 2014 o sprejetju uvoznih odločitev Unije za nekatere kemikalije v skladu z Uredbo (EU) št. 649/2012 se nadomesti s Prilogo II k temu sklepu.“

Člen 2 Priloga II k Izvedbenemu sklepu Komisije (EU) 2020/2182 se nadomesti s Prilogo k temu sklepu.

Člen 3 Ta sklep se uporablja od 18. decembra 2020.

V Bruslju, 26. avgusta 2021. Za Komisijo Virginijus SINKEVIČIUS član Komisije

(1) UL L 201, 27.7.2012, str. 60.

(2) UL L 396, 30.12.2006, str. 1.

(3) Izvedbeni sklep Komisije (EU) 2020/2182 z dne 18. decembra 2020 o določitvi dokončnega uvoznega odgovora v imenu Unije glede prihodnjega uvoza nekaterih kemikalij v skladu z Uredbo (EU) št. 649/2012 Evropskega parlamenta in Sveta ter o spremembi Izvedbenega sklepa Komisije z dne 15. maja 2014 o sprejetju uvoznih odločitev Unije za nekatere kemikalije v skladu z navedeno uredbo (UL L 433, 22.12.2020, str. 55).

(4) Izvedbeni sklep Komisije z dne 15. maja 2014 o sprejetju uvoznih odločitev Unije za nekatere kemikalije v skladu z Uredbo (EU) št. 649/2012 Evropskega parlamenta in Sveta (UL C 152, 20.5.2014, str. 2).